
Sludinājums par atklāta konkursa izsludināšanu uz Datu valsts inspekcijas direktora amatu

Ministru kabinets izsludina konkursu uz
DATU VALSTS INSPEKCIJAS DIREKTORA amatu

Prasības pretendentiem:
· atbilstība Fizisko personu datu apstrādes likuma 7. panta prasībām;
· maģistra grāds, vēlams, tiesību zinātnē, informācijas tehnoloģijās, vadībzinātnē vai ekonomikā;
· vismaz triju gadu pieredze organizācijas vadītāja amatā vai citā vadošā amatā (tostarp ar pieredzi finanšu un personālvadības jautājumos) ar vismaz 10 padotajiem darbiniekiem (lūdzam vadīto darbinieku skaitu norādīt dzīvesgaitas aprakstā (CV) pie attiecīgā amata); 
· vismaz divu gadu profesionālā un/vai akadēmiskā pieredze datu aizsardzības jomā;
· izpratne par valsts pārvaldes uzbūvi un darbības pamatprincipiem, administratīvo procesu un budžeta plānošanu; 
· divu svešvalodu zināšanas (no tām viena ir angļu valoda) vismaz B2 līmenī atbilstoši Eiropas kopīgajām nostādnēm valodu apguvei: https://europa.eu/europass/lv/common-european-framework-reference-language-skills; 
· labas stratēģiskās plānošanas, pārmaiņu vadīšanas, sadarbības, komunikācijas un prezentācijas prasmes;
· sistēmiska pieeja jautājumu risināšanā un spēja uztvert un analizēt sarežģītu un liela apjoma informāciju dažādās jomās.

Piedāvājam:
· atbildīgu, sarežģītu un daudzveidīgu darbu, kam raksturīgs plašs mērogs, liels darba apjoms un patstāvīga lēmumu pieņemšana;
· [bookmark: _Hlk22543328]iespēju pārstāvēt Latviju starptautiskā līmenī;
· mēnešalgu 5010 euro pirms nodokļu nomaksas, sociālās garantijas;
· profesionālās attīstības iespējas, piedaloties Valsts kancelejas rīkotajos augstākā līmeņa vadītāju mācību un attīstības pasākumos.

Pretendentu atlase tiek veikta saskaņā ar Ministru kabineta 2019. gada 15. oktobra noteikumiem Nr. 478 "Datu valsts inspekcijas direktora amata pretendentu atlases un atbrīvošanas no amata noteikumi".

Pretendentiem, kuri tiks aicināti uz atlases procesa otro kārtu, būs jāprezentē savs redzējums par Datu valsts inspekcijas darbības prioritātēm, attīstību un fizisko personu datu uzraudzības pasākumu pilnveidošanu Latvijā.

Atlases procesa trešajā kārtā tiks novērtētas vadības kompetences: pārmaiņu vadīšana, lēmumu pieņemšana, stratēģiskais redzējums, komandas vadīšana, rezultātu sasniegšana.

Lūdzam pretendentus līdz 2025. gada (tiks precizēts) iesniegt Valsts kancelejā šādus dokumentus:
1) pieteikuma vēstuli dalībai konkursā (ne vairāk par 3500 rakstu zīmēm datorrakstā), norādot motivāciju ieņemt vakanto amatu un savu redzējumu par Datu valsts inspekcijas darbības prioritātēm, attīstību un fizisko personu datu uzraudzības pasākumu pilnveidošanu Latvijā;
2) pretendenta dzīvesgaitas aprakstu (CV), kurā ietverta informācija, kas apliecina atbilstību atlases konkursa sludinājumā minētajām prasībām;
3) izglītību apliecinošu dokumentu kopijas;
4) valsts valodas prasmi apliecinoša dokumenta kopiju, ja latviešu valoda nav dzimtā valoda un persona iepriekš nav strādājusi Valsts valodas likuma 6. panta pirmajā daļā minētajās institūcijās;
5) vismaz divu svešvalodu prasmes pašnovērtējumu (ietverams dzīvesgaitas aprakstā (CV));
6) apliecinājumu par atbilstību normatīvajos aktos noteiktajām prasībām, lai saņemtu otrās kategorijas speciālo atļauju pieejai valsts noslēpumam (ietverams pieteikuma vēstulē).

Dokumentus iesniedz elektroniski, nosūtot tos vienā sūtījumā uz e-pasta adresi konkurss@mk.gov.lv ar norādi "Pieteikums Datu valsts inspekcijas direktora amata konkursam".

Pamatojoties uz Eiropas Parlamenta un Padomes Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (Vispārīgā datu aizsardzības regula), 13. pantu, Valsts kanceleja informē, ka:
1) pieteikuma dokumentos norādītie personas dati tiks apstrādāti, lai nodrošinātu atlases konkursa norisi;
2) minētās personas datu apstrādes pārzinis ir Valsts kanceleja (Brīvības bulvāris 36, Rīga, LV-1520).
Lai iepazītos ar informāciju par personas datu apstrādi Valsts kancelejā, aicinām apmeklēt Valsts kancelejas tīmekļvietni http://www.mk.gov.lv/lv/personu-datu-apstrade.
Tālrunis uzziņām +37167082904 (Andra Voiciša, Valsts kanceleja).
